google/wiki40b huggingface dataset:
Α.Σ. Καστοριάς

Ιστορική αναδρομή

Την αγωνιστική περίοδο 2013-14, με καινούριο προπονητή το Γιώργο Σούλιο, ο σύλλογος της Καστοριάς ανήλθε στη Γ' Εθνική Κατηγορία και εντάχθηκε στον 1ο Όμιλο Βορρά, τον οποίο συνέθεσαν 12 ομάδες. Στον τελικό βαθμολογικό πίνακα η μακεδονική ομάδα βρέθηκε στην 9η θέση. Ο απολογισμός της χρονιάς ήταν 9 νίκες σε 22 αγώνες, αρκετές ώστε να την συγκρατήσουν στην ίδια Κατηγορία. 
Την επόμενη χρονιά, 2014-15, η αγωνιστική κατάσταση της ομάδας παρουσίασε θεαματική βελτίωση. Ο Όμιλός της είχε στο μεταξύ γίνει ανταγωνιστικότερος με την προσθήκη δύο επιπλέον ομάδων. Η Καστοριά στο πλαίσιο αυτό συγκέντρωσε 20 νίκες και 6 ήττες, με αποτέλεσμα να ολοκληρώσει τις αγωνιστικές της υποχρεώσεις στην 3η θέση της βαθμολογικής κατάταξης. Ακολούθως συμμετείχε σε αγώνα μπαράζ που διεξήχθη στη Βέροια απέναντι στον Ιωνικό Ιωνίας, τον τρίτο του έτερου Ομίλου Βορρά, στον οποίο και νίκησε δύσκολα με σκορ 74-71. Με τον τρόπο αυτό πήρε προτεραιότητα σε περίπτωση που θα προέκυπταν κενές θέσεις προς κάλυψη στις ανώτερες κατηγορίες. Πράγματι στα τέλη Μαΐου 2015 η Ομοσπονδία Καλαθοσφαίρισης αποφάσισε να αυξήσει τις ομάδες που θα λάμβαναν μέρος στη Β' Εθνική Κατηγορία και με τον τρόπο αυτό η Καστοριά εξασφάλισε την άνοδο.
Διανύοντας την παρθενική της περίοδο στη Β' Εθνική, η Καστοριά συνέχισε δυναμικά και το 2015-16. Εντάχθηκε σε Όμιλο τον οποίο σχημάτισαν 15 σύλλογοι από το σύνολο της Βόρειας Ελλάδας. Ολοκλήρωσε τις αγωνιστικές της υποχρεώσεις στην 4η θέση της τελικής βαθμολογίας, έχοντας συλλέξει 19 νίκες και 9 ήττες. Ισοβάθμισε με το Γυμναστικό Λάρισας, ωστόσο κατετάγη χαμηλότερα από αυτόν, καθώς μειονεκτούσε στα μεταξύ τους αποτελέσματα. Εξαιτίας αυτού δεν κατέστη δυνατό να διεκδικήσει μια τρίτη συνεχόμενη άνοδο στα μπαράζ.
Την επόμενη αγωνιστική περίοδο, 2016-17, ο Α.Σ. Καστοριάς έλαβε μέρος στο Πρωτάθλημα της Β' Εθνικής Κατηγορίας Ανδρών που διοργάνωσε η Ελληνική Ομοσπονδία Καλαθοσφαίρισης και συγκεκριμένα στον Όμιλο Βορρά. Ολοκλήρωσε τις αγωνιστικές του υποχρεώσεις έχοντας συγκεντρώσει 25 νίκες και 5 ήττες, σε ένα απαιτητικό πρόγραμμα 30 αγωνιστικών. Με τον τρόπο αυτό βρέθηκε στην κορυφή της τελικής κατάταξης, χωρίς να παρατηρηθεί ισοβαθμία με άλλη ομάδα. Παραγωγικότερος σκόρερ της ομάδας κατά την πετυχημένη αυτή χρονιά ήταν ο Γιάννης Κυριακόπουλος, που σημείωσε 505 πόντους.
Ο Α.Σ. Καστοριά αγωνίστηκε για δυο περιόδους στην Α2. Την περίοδο 2018-19 μάλιστα κατέλαβε την 3η θέση και έλαβε πρόσκληση να αναπληρώσει κενή θέση στην Α1. Μετά την παραίτηση του βασικού χρηματοδότη, ο σύλλογος αποφάσισε, όχι μόνο να αρνηθεί την πρόσκληση, αλλά και να αγωνιστεί την περίοδο 2019-20 στα τοπικά πρωταθλήματα.
Νέα Πέραμος Αττικής

Ιστορία

Το 1922, κάτοικοι της Περάμου της Μ.Ασίας διώχθηκαν από το τόπο τους στιβαγμένοι σε καϊκια, οικογένειες χωρίσαν σε μια στιγμή. 
Άλλοι "βγήκανε" στη Πέραμο της Καβάλας κι άλλοι στα μέρη της Αττικής, ψάχνοντας να βρουν μέρος να εγκατασταθούν. Επειδή, λόγω παράδοσης οι περισσότεροι ήταν ψαράδες, το μέρος το οποίο προτιμήθηκε ήταν αυτό που είναι η σημερινή Νέα Πέραμος, στο οποίο κατέληξε μετά από πολύ σκέψη μια επιτροπή από τους τότε Περαμιώτες, η οποία και δημιουργήθηκε με αυτό τον σκοπό, να βρουν δηλαδή το τόπο που θα στεγάσουν τα όνειρά τους για μια καλύτερη ζωή. 
Ο χώρος αυτός παραχωρήθηκε από την τότε κυβέρνηση του Ελευθέριου Βενιζέλου. Εγκαταστάθηκαν προσωρινά τον Σεπτέμβρη του 1922 στην τότε Κούλουρη της Σαλαμίνας μέχρι να δημιουργηθεί ο συνοικισμός.
Από το 1925, άρχισε η σταδιακή στέγασή τους στον συνοικισμό, όταν ακόμα αυτός ήταν μισοτελειωμένος. Στον οικισμό αυτό εγκαταστήθηκαν στα έτοιμα σπίτια Περάμιοι, αλλά και άλλοι πρόσφυγες της Κωνσταντινούπολης και τις Μ. Ασίας.
Το πρώτο σχολείο ήταν μια ξύλινη παράγκα, το οποίο χρηματοδότησε ο τότε πρωθυπουργός Θ. Πάγκαλος. Το σχολείο λειτουργούσε τις Κυριακές ως εκκλησία, ώσπου με διάφορες δωρεές χτίστηκε η εκκλησία. Στην εκκλησία με περηφάνια μεταφέρθηκε η εικόνα του Άι-Γιώργη από τη Πέραμο της Μ. Ασίας, την οποία έκαψαν οι Τούρκοι.
Το 1928 ο οικισμός αναγνωρίστηκε επίσημα και εντάχθηκε στον δήμο Μεγαρέων ενώ ένα χρόνο μετά, το 1929, έγινε κοινότητα.
Η Νέα Πέραμος συνηθίζεται να ονομάζεται και Μεγάλο Πεύκο. Είναι  μια  προσωνυμία  η  οποία  επικράτησε  εξαιτίας  ενός μεγάλου πεύκου, όπου συνήθιζαν να δίνουν ραντεβού οι κάτοικοι των Μεγάρων. Ήθελαν έτσι να  μαζεύεται ένας μεγάλος αριθμός ατόμων, ώστε να μην υπάρξει κίνδυνος να τους ληστέψουν στον δρόμο προς την Αθήνα.
Προφήτης Ηλίας (όρος Κερπινής Αχαΐας)

Ο Προφήτης Ηλίας είναι βουνό της Αχαΐας. Το υψηλότερο σημείο του βρίσκεται σε υψόμετρο 1.526 μέτρων, ενώ άλλες μετρήσεις δίνουν υψόμετρο 1.525 μ.

Τοποθεσία

Εκτείνεται στην ενδοχώρα της Αχαΐας, με τον κύριο όγκο του βουνού να είναι ανατολικά του όρους Σκεπαστό και του Κερυνίτη ποταμού, βόρεια της κωμόπολης των Καλαβρύτων, δυτικά του φαραγγιού που σχηματίζει ο Βουραϊκός ποταμός, και νότια του Ρούσκιου. 
Στις βόρειες παρυφές του βρίσκονται τα χωριά Πλατανιώτισσα, Δίγελα και Δουμενά, στις ανατολικές τα χωριά της Ζαχλωρούς, στις νότιες η Κερπινή και οι Ρογοί. Στην κορυφογραμμή του βουνού, στη θέση «Λίθος», βρίσκεται αιολικό πάρκο.
Παλαιότερα οι ορεινοί σχηματισμοί στην περιοχή της Κερπινής εθεωρούντο διακλάδωση του Κερύνειου όρους. Σήμερα ωστόσο επικρατεί η άποψη ότι μόνο ο ορεινός όγκος Σκεπαστού – Προφήτη Ηλία επικαλείτο στην αρχαιότητα «Κερύνεια».
Πέρσα Κουμούτση

Βιογραφία

Γεννήθηκε στο Κάιρο, Αιγύπτου και ήρθε στην Ελλάδα αφού ολοκλήρωσε τις σπουδές της στη Φιλοσοφική Σχολή του Αιγυπτιακού Πανεπιστημίου του Καΐρου. 
Από το 1993 ασχολήθηκε επαγγελματικά με τη λογοτεχνική μετάφραση από τα αραβικά και τα αγγλικά. Εκτός από έργα αγγλόφωνων συγγραφέων, έχει μεταφράσει το μεγαλύτερο μέρος του έργου του Αιγύπτιου νομπελίστα λογοτέχνη Ναγκίμπ Μαχφούζ (από τα αραβικά, καθώς και έργα άλλων σημαντικών Αράβων δημιουργών. 
Το 2001, τιμήθηκε για το σύνολο των μεταφράσεών της με το Διεθνές Βραβείο Καβάφη, ενώ το αιγυπτιακό κράτος την έχει βραβεύσει για τη συνεισφορά της στα γράμματα. Έχει λάβει Ειδική Διάκριση από το Τμήμα Ελληνικών και Λατινικών Σπουδών του Πανεπιστημίου Αλ Αζχάρ 2015 και το βραβείο Μετάφρασης από την Eλληνική Εταιρεία Μεταφραστών Λογοτεχνίας, 2017, για την Ανθολογία Αραβικής ποίησης. Πρωτότυπα έργα της έχουν μεταφραστεί στην αραβική γλώσσα. Έχει συμμετάσχει σε διεθνή λογοτεχνικά συνέδρια, ενώ κείμενα και πεζά της έχουν δημοσιευτεί σε εφημερίδες και λογοτεχνικά περιοδικά στην Ελλάδα και στο εξωτερικό. 
Από το 2002 μέχρι σήμερα έχει εκδώσει οκτώ μυθιστορήματα, τα περισσότερα έχουν κύριο άξονα τον διαπολιτισμικό διάλογο ανάμεσα στη Δύση και την Ανατολή. Τα βιβλία της "Στους δρόμους του Καΐρου" (2014), "Δυτικά του Νείλου" (2006) έχουν ήδη μεταφραστεί στα αραβικά και κυκλοφορούν από τον Οργανισμό Μετάφρασης και Βιβλίου της Αιγύπτου, ενώ υπό έκδοση στην αραβική γλώσσα είναι το βιβλίο της "Αλεξανδρινές φωνές στην οδό Λέψιους".
1022 Ολυμπιάδα

Φυσικά χαρακτηριστικά

Η μέση διάμετρος της Ολυμπιάδας εκτιμάται σε 26,38 χιλιόμετρα. O φασματικός τύπος της είναι X, ενώ το άλβεδό της είναι 0,160. Η Ολυμπιάδα περιστρέφεται γύρω από τον εαυτό της μία φορά κάθε 3 ώρες και 50 λεπτά.
368 Χαϊντέα

Φυσικά χαρακτηριστικά

Η διάμετρος της Χαϊντέας υπολογίσθηκε σε 69,6 χιλιόμετρα (από δεδομένα του IRAS), ενώ η μάζα της εκτιμάται σε 353 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι D, ενώ το άλβεδό της είναι 0,039 (από δεδομένα του IRAS). Η Χαϊντέα περιστρέφεται γύρω από τον εαυτό της μία φορά κάθε 8 ώρες και 38,5 λεπτά. Η μέση θερμοκρασία στην επιφάνειά της εκτιμάται σε 110 ως 115 περίπου βαθμούς Κελσίου κάτω από το μηδέν.
Mystic Prophecy

H αρχή

Το συγκρότημα δημιουργήθηκε το 2000 από τα μέλη των Valley's Eve, τον R.D. Liapakis (Ρομπέρτο Δημήτρη Λιαπάκη) και τον Martin Albrecht. Η μπάντα στελεχώθηκε ακόμα από τον Gus G. (μεταγενέστερο κιθαρίστα του Ozzy Osbourne και των Firewind) ο οποίος έπαιξε κιθάρα στα τρία πρώτα άλμπουμ, αλλά εγκατέλειψε τελικά το 2005 για να αφοσιωθεί στη προσωπική του μπάντα Firewind.

Έκτοτε το συγκρότημα είχε αρκετές αλλαγές στη σύνθεσή του, με τον R.D. Liapakis και τον κιθαρίστα Markus Pohl (ο οποίος στελέχωσε τη μπάντα το 2005), να είναι τα δύο μακροβιότερα μέλη.
Η τελευταία σύνθεση της μπάντας περιλαμβάνει την μπασίστρια Joey Roxx και τον drummer Hanno Kerstan. Τον Αύγουστο του 2017 το συγκρότημα ανακοίνωσε σαn νέο lead κιθαρίστα τον Evan K.
Από το 2001 το συγκρότημα έχει κυκλοφορήσει 9 άλμπουμ. Το τελευταίο άλμπουμ Metal Brigade κυκλοφόρησε το 2016 από την Massacre Records.
Τζέσι Άιζενμπεργκ

Πρώτα χρόνια

Ο Άιζενμπεργκ γεννήθηκε στο Κουίνς της Νέας Υόρκης από τους Έιμι και Μπάρι Άιζενμπεργκ. Η μητέρα του εργαζόταν σαν κλόουν και ο πατέρας του ήταν διευθυντής νοσοκομείου και αργότερα εργάστηκε σαν καθηγητής. Έχει δύο αδερφές, τις Χέιλι Κέιτ και Κέρι. Η οικογένειά του έχει εβραϊκή καταγωγή με ρίζες από την Πολωνία και την Ουκρανία. Ο Άιζενμπεργκ μεγάλωσε και πήγε λύκειο στο Κουίνς και στο Νιού Τζέρσεϊ. Σπούδασε στο New School της Νέας Υόρκης. Αρχικά, είχε κάνει αίτηση στο Πανεπιστήμιο της Νέας Υόρκης, το οποίο και τον δέχτηκε, αλλά ό ίδιος αρνήθηκε για να ολοκληρώσει μια ταινία.

Καριέρα

Ο Άιζενμπεργκ έκανε το ντεμπούτο του στο Μπρόντγουεϊ σαν αντικαταστάτης το 1996 στο έργο Summer and Smoke και το 1999 έκανε την πρώτη του τηλεοπτική εμφάνιση στην τηλεοπτική σειρά Get Real μαζί με την Αν Χάθαγουεϊ. Η σειρά κόπηκε το 2000 μετά την προβολή του πρώτου κύκλου. Αργότερα εμφανίστηκε στην τηλεταινία Lightning: Fire from the Sky και το 2002 πρωταγωνίστησε στην ανεξάρτητη ταινία Μαθήματα Γοητείας (Roger Dodger) και στο δράμα Η Λέσχη των Αυτοκρατόρων (The Emperor's Club).
Το 2005 εμφανίστηκε στην ταινία τρόμου Οι Καταραμένοι (Cursed) σε σκηνοθεσία Γουές Κρέιβεν και στην ανεξάρτητη δραματική ταινία Δεσμοί Διαζυγίου (The Squid and the Whale), που έλαβε πολύ καλές κριτικές και στην οποία πρωταγωνιστούσαν οι Λόρα Λίνεϊ και Τζεφ Ντάνιελς. Το 2007 έπαιξε μαζί τον Ρίτσαρντ Γκιρ στο Εγκληματίας Πολέμου (The Hunting Party), ένα κωμικό θρίλερ στο οποίο υποδυόταν ένα νεαρό δημοσιογράφο στη Βοσνία. Το 2009 έπαιξε τον πρωταγωνιστικό ρόλο στην κωμωδία Ζωή... Σαν Λούνα Παρκ (Adventureland), στην οποία έπαιζαν επίσης οι Κρίστεν Στιούαρτ και Ράιαν Ρέινολντς. Την ίδια χρονιά έπαιξε μαζί με τους Γούντι Χάρελσον και Έμμα Στόουν στην κωμωδία τρόμου Zombieland. Έγινε μεγάλη εισπρακτική επιτυχία αποφέροντας πάνω από 100 εκατομμύρια δολάρια.
Το 2010 έπαιξε μαζί με τον Μάικλ Ντάγκλας στην ταινία Ένας Αξιότιμος Κύριος (Solitary Man). Αργότερα υποδύθηκε τον Μαρκ Ζάκερμπεργκ, δημιουργό του facebook στο The Social Network σε σκηνοθεσία Ντέιβιντ Φίντσερ. Η ταινία έλαβε διθυραμβικές κριτικές και έχει αποφέρει πάνω από 200 εκατομμύρια δολάρια παγκοσμίως. Για την ερμηνεία του έλαβε υποψηφιότητα για Όσκαρ Α' Ανδρικού Ρόλου, για Χρυσή Σφαίρα Α' Ανδρικού Ρόλου - δράμα και για Screen Actors Guild Award Καλύτερης Ανδρικής Ερμηνείας σε Πρωταγωνιστικό Ρόλο. Το 2011 δάνεισε τη φωνή στην ταινία κινουμένων σχεδίων Rio και το καλοκαίρι του ίδιου έτους κυκλοφόρησε η κωμική περιπέτεια Ληστεία σε... 30' (30 Minutes or Less).
Το 2012 συμπρωταγωνίστησε μαζί με τη Μελίσα Λίο στη δραματική κομεντί Why Stop Now και στην ταινία Στη Ρώμη με Αγάπη (To Rome with Love) σε σκηνοθεσία Γούντι Άλεν.
Γεώργιος Μ. Παπαγεωργίου

Σπουδές

Γεννημένος στο Μύρτος Λασιθίου, ολοκλήρωσε το Γυμνάσιο στην Ιεράπετρα και σπούδασε στην Ιατρική Σχολή Αθηνών. Αποφοίτησε το 1932, χρονιά που πήρε το πτυχίο του και εργάστηκε ως βοηθός του καθηγητή Γερουλάνου. Τρία χρόνια μετά, επέστρεψε στην Ιεράπετρα και παντρεύτηκε την Καίτη Λιοπυράκη.

Πολεμική και αντιστασιακή δράση

Ανέπτυξε πολεμική και κοινωνική δράση μετά το 1940, όταν παρουσιάστηκε στην Κοζάνη ως έφεδρος ανθυπίατρος. Ζήτησε ο ίδιος να πάει στην πρώτη γραμμή του Μετώπου στο Τεπελένι και για την προσφορά του  προήχθη σε υπίατρο. Παρέμεινε στο νοσοκομείο των Ιωαννίνων και εν συνεχεία επέστρεψε ξανά στο Μύρτος, όπου ανέπτυξε αντιστασιακή δράση. Συνεργάστηκε, ανάμεσα σε άλλους και με το Μιλτιάδη Πορφυρογένη. Μετά την απελευθέρωση το 1944, ανέλαβε πρόεδρος της επιτροπής του λαού, η οποία είχε σχηματιστεί με σκοπό να πληρωθεί το κενό εξουσίας. Συνελήφθη από τον Μπαντουβά (με πρόσχημα την επίθεση που έκανε ο Ποδιάς στην Ιεράπετρα) μαζί με τη Μαρία Λιουδάκη και τη Μαρία Δρανδάκη και εγκλείστηκε στο σταύλο του Μπαντουβά. Απελευθερώθηκε έπειτα από τις διαμαρτυρίες του ιατρικού κόσμου, χωρίς όμως να καταφέρει να σώσει και τις δύο γυναίκες, οι οποίες εκτελέστηκαν. 
Για την αντιστασιακή του δράση κρίθηκε "επικίνδυνος για τη δημόσια ασφάλεια" και τιμωρήθηκε από το υπουργείο Δημοσίας Τάξης με υποβιβασμό σε απλό οπλίτη από Υπίατρο. Ωστόσο, η πολιτική και αγωνιστική του δράση συνεχίστηκε.

Πολιτική καριέρα

Στις εκλογές του 1958 εξελέγη βουλευτής Λασιθίου με την ΕΔΑ. Το όνομά του φέρει κεντρικός δρόμος της Ιεράπετρας.
Χρυσά Βατόμουρα

Διάταξη των Razzie Αwards

Η τελετή διεξάγεται συνήθως μια ημέρα πριν την απονομή των βραβείων Όσκαρ.
Συνήθως, οι περισσότεροι νικητές δεν παρευρίσκονται στην τελετή απονομής αυτών των βραβείων. Μερικά αξιομνημόνευτα άτομα τα οποία έχουν παρευρεθεί σε τελετές απονομής αυτών των βραβείων ήταν η Χάλι Μπέρι και η Σάντρα Μπούλοκ.
Ντίνα Κίτσου

Προσωπική ζωή

Η Ντίνα Κίτσου (Κωνσταντίνα Κίτσου) γεννήθηκε στην Κόρινθο στις 27.08.1972. Η καταγωγή της είναι απο το Θηρεκήσιο Δωδώνης. Ξεκίνησε να σπουδάζει γαλλική μετάφραση αλλά εγκατέλειψε τις σπουδές της. Αργότερα σπούδασε Tουριστικά επαγγέλματα σε σχολή του ΟΤΕΚ και Οικονομία και Διοίκηση σε δημόσιο ΙΕΚ. Έχει εργαστεί στον ξενοδοχειακό τομέα, καθώς και ως υπεύθυνη επικοινωνίας στο Δήμο Λουτρακίου, καθώς και σε πολιτικό γραφείο.

Το έργο της

Το 1998 το πρώτο της διήγημα σε ύφος μαγικού ρεαλισμού, το Arcanum Deorum βραβεύτηκε απο το Περιοδικό Elle και τις Εκδόσεις Καστανιώτη και δημοσιεύθηκε σε ανθολογία το Νοέμβρη του ίδιου έτους. Από το 2003 μέχρι και το 2007 συνεργάστηκε με τη λογοτεχνική επιθεώρηση "Να ένα Μήλο", συνεισφέροντας διηγήματά  σε ύφος μαγικού ρεαλισμού και pastiches συγγραφέων όπως ο Ανδρέας Στάϊκος και η Ιωάννα Καρυστιάνη. Το πρώτο της μυθιστόρημα, με τίτλο "Η Βερόνικα και ο Συνταγματάρχης", εκδόθηκε απ΄τις Εκδόσεις Πατάκη το 2004 και απέσπασε κριτικές από την εφημερίδα το Βήμα, τη Βραδυνή κ.λπ. Συνεργάστηκε για λίγο με την Επιθεώρηση Διαβάζω, με παρουσιάζεις, ρεπορτάζ ευπώλητων, και συνεντεύξεις με ξένους συγγραφείς ανάμεσα στους οποίους ο David Sedaris, o Aris Fioretos, ο Paco Ignacio Taibo II και η Prune Berge των Εκδόσεων Gallimard. Το 2006, ύστερα από μια σύντομη γνωριμία με τη Nadine Gordimer δημοσίευσε ένα άρθρο για το Apartheid και τη διάσημη συγγραφέα στην Arabesques Press.
Το 2005 υπο το ψευδώνυμο Κατερίνα Καραγιάννη έλαβε μέρος στο διαγωνισμό Hotel των Εκδόσεων Πατάκη με ένα pastiche πάνω στο Γεώργιο Βιζυηνό και βρέθηκε στην τελική δεκάδα, και το 2006 και 2011 βραβεύτηκε απο το Σύλλογο Λόγου και Τέχνης Αλκυονίδες για ένα διήγημα και ένα παραμύθι. Αρθρο της για τις σχέσεις ανάμεσα στους εργαζόμενους και τη διεύθυνση έχει φιλοξενηθεί στο περιοδικό "Συνέδριο" ενώ το άρθρο της για την Ελευθερία της Έκφρασης που έλαβε θετικά σχόλια από τον Noam Chomsky αναρτήθηκε σε διάφορα sites . Τα τελευταία χρόνια συμμετέχει σε διάφορα sites με motos όπως το Share a Learning and το She Writes. Το 2012 εκδόθηκε το δεύτερο μυθιστόρημα της, Η μαγική θάλασσα.
Φίλιππος της Βαυαρίας, επίσκοπος

Βιογραφία

Ο Φίλιππος-Γουλιέλμος γεννήθηκε στο Μόναχο και ήταν ο δευτερότοκος γιος του Γουλιέλμου Ε΄ δούκα της Βαυαρίας και της Ρενάτας, κόρης του Φραγκίσκου Α΄ δούκα της Λωρραίνης.
Έγινε πρίγκιπας-επίσκοπος του Ρέγκενσμπουργκ σε ηλικία 3 ετών. Ο πατέρας του ήθελε έτσι να συνδέσει πιο ισχυρά την επισκοπή με το δουκάτο της Βαυαρίας και να αμυνθεί στο Ρέγκενσμπουργκ εναντίον των Προτεσταντών. Επειδή ήταν μικρός, τον εκπροσωπούσε ο Φελίτσιαν Νινγκουάρντα. Σπούδασε θεολογία και φιλοσοφία στο Πανεπιστήμιο του Ίνγκολστατ μαζί με τον νεότερο αδελφό του Φερδινάνδο, μετέπειτα αρχιεπίσκοπο. Του δόθηκε η τιμητική θέση του κοσμήτορα (canon) της Κολωνίας, του Μάιντς, του Ζάλτσμπουργκ και του Τρίερ.
Το 1582 παραχώρησε την επισκοπή του Ρέγκενσμπουργκ στον Βοημό βαρόνο Ζμπίνκο Μπέρκα. Το 1586 ο Ζμίνκο ήλθε σε διένεξη με τον Γουλιέλμο Ε΄ και παρέδωσε την επισκοπή στον Γιάκομπ Μίλλερ το 1588. Ο πάπας Κλήμης Η΄ τον έκανε καρδινάλιο με τo Συμβούλιο (Consistory) του 1596. Δύο έτη μετά ο Φίλιππος είχε ένα δυστύχημα με το άλογό του και απεβίωσε. Τάφηκε στο Φράουνκιρχε του Μονάχου· στον καθεδρικό του Ρέγκενσμπουργκ υπάρχει ένα μπρούντζινο αναμνηστικό αφιερωμένο σε αυτόν.
Άβυσσος του Τσάλεντζερ

Η Άβυσσος του Τσάλεντζερ (Αγγλικά Challenger Deep, "Η Άβυσσος των Διεκδικητών") είναι το βαθύτερο γνωστό σημείο της υδρόσφαιρας της Γης, με βάθος από 10.898 έως 10.916. Το πιο κοντινό σημείο γης στην Άβυσσο είναι η νήσος Φάις.
Αμπού Μπα

Σταδιοδρομία σε συλλόγους

Ο Μπα έκανε το επαγγελματικό ντεμπούτο του με τη Νανσί σε μία ισοπαλία με 0-0 εναντίον της Νιμ Ολιμπίκ για τη Λιγκ 2 στις 14 Αυγούστου 2017. Υπέγραψε το πρώτο του επαγγελματικό συμβόλαιο με τη Νανσί στις 20 Σεπτεμβρίου 2017. 
Την 1η Ιουλίου 2019, μετακινήθηκε στη Ναντ, με κόστος μεταγραφής 1.000.000 ευρώ. 
Την 1η Σεπτεμβρίου 2019, ανακοινώθηκε ο μονοετής δανεισμός του στον Άρη Θεσσαλονίκης.

Διεθνής σταδιοδρομία

Έχει αγωνιστεί στις «μικρές» Εθνικές ομάδες της Γαλλίας U18(2 συμ.) και U20(1 συμ.).
2763 Τζηνς

Φυσικά χαρακτηριστικά

O φασματικός τύπος του Τζηνς είναι V. Ο Τζηνς περιστρέφεται γύρω από τον εαυτό του μία φορά κάθε 7 ώρες και 48 λεπτά (Owings 2013, Stephens 2013).
Φωσφιναμίνη

Παραγωγή

Με επίδραση λιθιαμίδιου (LiNH₂) σε χλωροφωσφίνη (PH₂Cl) παράγεται φωσφιναμίνη:

Χημικές ιδιότητες και παράγωγα

Η φωσφιναμίνη είναι μια ένωση με δυο λειτουργικές ομάδες: μια αμινομάδα (-ΝΗ₂) και μια φωσφινομάδα (-PH₂). Λειτουργεί, λοιπόν, συνδυάζοντας ιδιότητες ανόργανης αμίνης, αμιδίου μεταλλοειδούς (γιατί ο φωσφόρος μπορεί να ανήκει στα αμέταλλα, αλλά είναι ηλεκτροθετικότερος από το άζωτο) και φωσφίνης.
Στη Χρυσή Λίμνη

Υπόθεση

Ένα ηλικιωμένο ανδρόγυνο ο Νόρμαν (Χένρι Φόντα), ένας συνταξιούχος καθηγητής κι η Έθελ Θέιερ (Κάθριν Χέπμπορν) αποσύρονται στο σπίτι τους δίπλα στη λίμνη σε μια περιοχή της Νέας Αγγλίας των Η.Π.Α. Ο Νόρμαν πλησιάζει τα 80 κι η κόρη του Τσέλσι (Τζέιν Φόντα), την οποία το ζευγάρι έχει να δει χρόνια, αισθάνεται ότι πρέπει να είναι εκεί την ημέρα των γενεθλίων του. Η χωρισμένη από τον πρώτο της άνδρα Τσέλσι σκοπεύει να αφήσει στους γονείς της τον Μπιλ (Νταγκ Μακ Κίον) γιο του αρραβωνιαστικού της, προκειμένου να μπορέσει να ταξιδέψει στην Ευρώπη. Ο μικρός Μπιλ είναι ένα δύσκολο παιδί και το ηλικιωμένο ζευγάρι αργεί αλλά καταφέρνει να δημιουργήσει ένα δυνατό δέσιμο μαζί του. Όταν η Τσέλσι γυρίζει από την Ευρώπη παντρεμένη πλέον με τον πατέρα του Μπίλι, βρίσκει τον μικρό να έχει τη σχέση που εκείνη επιθυμουσε πάντα να έχει με τον πατέρα της. Ενώ μυστικά κι απωθημένα του παρελθόντος αναδύονται στην επιφάνεια, η Τσέλσι κάνει την ύστατη προσπάθεια για να τα βρει με τον πατέρα της.

Πληροφορίες

Η Στη Χρυσή Λίμνη, μια ταινία βασισμένη σε θεατρικό έργο του Έρνεστ Τόμσον, αποτίει φόρο τιμής στην τρίτη ηλικία και βάζει στο μικροσκόπιο τόσο τη σχέση ενός ηλικιωμένου ζευγαριού μετά από πολλά χρόνια γάμου, όσο και τη σχέση μεταξύ γονιών και παιδιών.
Η θεατρική παράσταση Στη χρυσή λίμνη έκανε πρεμιέρα στο Μπρόντγουεϊ με πρωταγωνιστές τους Τομ Άλντγρεντζ και Φράνσις Στέρχαγκεν. Η επιτυχία του θεατρικού είχε σαν αποτέλεσμα πολλοί ηλικιωμένοι ηθοποιοί της χρυσής εποχής του Χόλυγουντ να ενδιαφερθούν για τους πρωταγωνιστικούς ρόλους και κυρίως ο Τζέιμς Στιούαρτ, τον οποίο πρόφτασε η Τζέιν Φόντα όταν αγόρασε τα δικαιώματα του θεατρικού κι αποφάσισε ως παραγωγός της ταινίας να προσλάβει τον πατέρα της Χένρι (και επιστήθιο φίλο του Στιούαρτ) για το ρόλο του Νόρμαν Θάιερ . O ρόλος της Έθελ Θάιερ πήγε στη βετεράνο Κάθριν Χέπμπορν, η οποία (παραδόξως) ούτε είχε συνεργαστεί, αλλά ούτε συναντηθεί στο παρελθόν με τον Φόντα. Την πρώτη μέρα στο σετ η Χέπμπορν για να σπάσει τον πάγο, έδωσε στον Φόντα να φορέσει το τυχερό καπέλο που της είχε αφήσει ο Σπένσερ Τρέισι κι ο ηθοποιός εμφανίζεται στην ταινία φορώντας αυτό το καπέλο. Η Χέπμπορν πριν ξεκινήσουν τα γυρίσματα βρισκόταν σε κατάσταση ανάρρωσης μετά από εγχείρηση που υπέστη και παρά λίγο να αντικατασταθεί από την Μπάρμπαρα Στάνγουικ. Η Τζέιν Φόντα που είχε, όπως κι ο χαρακτήρας που υποδυόταν, δύσκολη σχέση με τον πατέρα της, αποκάλυψε χρόνια αργότερα ότι η ταινία αντικατόπτριζε τη δική της σχέση με τον Φόντα. Αυτή ήταν η πρώτη και η τελευταία συνεργασία τους. Ο Φόντα πέθανε ένα χρόνο μετά την ολοκλήρωση της ταινίας, που αποτελεί και το κύκνειο άσμα του.
Ιερός Ναός Αγίου Ανδρέα Πατρών

Λείψανα

Λείψανα του Αποστόλου Ανδρέα βρίσκονται στον ναό. Αποτελούνται από το μικρό δάκτυλο, μέρος του πάνω μέρους του κρανίου του Αποστόλου, και μικρά τμήματα του σταυρού στον οποίο μαρτύρησε, όλα τοποθετημένα σε ειδική λειψανοθήκη. Το άγιο σκήνωμα του Αποστόλου δόθηκε στο ναό από τη Βασιλική του Αγίου Πέτρου στη Ρώμη το Σεπτέμβριο του 1964, υπό τις οδηγίες του Πάπα Παύλου Δ΄. Ο Καρδινάλιος Μπέα ήταν ο αρχηγός της ομάδας 15 καρδιναλίων που παρέδωσαν τα λείψανα στον Μητροπολίτη Πατρών, Κωνσταντίνο στος 24 Σεπτεμβρίου 1964. Εκατοντάδες πιστών (μεταξύ τους και ο πρωθυπουργός Γεώργιος Παπανδρέου) και πολλοί Μητροπολίτες συμμετείχαν στη τελετή υποδοχής του λειψάνου. Μετά από λιτάνευση στους δρόμους της πόλης, το λείψανο τοποθετήθηκε σε ειδική ασημένια μήτρα στο εσωτερικό του ναού. Ο σταυρός του Αγίου Ανδρέα είχε παρθεί από την Ελλάδα κατά τη διάρκεια των Σταυροφοριών του Δούκα της Βουργουνδίας. Τμήματα του σταυρού είχαν διαφυλαχθεί από τον Μεσαίωνα στην εκκλησία του Αγίου Βίκτωρος στη Μασσαλία. Επεστράφησαν στη Πάτρα στις 19 Ιανουαρίου 1980. Ο σταυρός του Αποστόλου παραδώθηκε στον Μητροπολίτη Πατρών Νικόδημο από την αντιπροσωπεία της Ρωμαιοκαθολικής εκκλησίας υπό την καθοδήγηση του Καρδινάλιου Ρότζερ Ετσεγκαράι.
Δημήτρης Μαύρος

Βιογραφία

Γεννήθηκε στην Αθήνα και μεγάλωσε στο Παλαιό Φάληρο. Έχει καταγωγή από τη Ρωσία (ο παππούς του από την μεριά του πατέρα του γεννήθηκε στο Τανγκαρόγκ ή Ταϊγάνιο - τόπο γέννησης του Άντον Τσέχοφ).
Αποφοίτησε από το "Εργαστήρι Υποκριτικής Αμφιθεάτρου" του Σπύρου Ευαγγελάτου και στο Μαθηματικό τμήμα του Πανεπιστημίου Αθηνών. Φοίτησε στο Ε.Α.Π. –Σπουδές στον Ευρωπαϊκό Πολιτισμό.
Έχει συνεργαστεί με το Εθνικό Θέατρο, το Θέατρο Τέχνης, το Σύγχρονο Θέατρο Αθήνας, το θίασο Π. Φιλιππίδη, με τα ΔΗ.ΠΕ.ΘΕ : Πάτρας, Αγρινίου, Κρήτης, Καλαμάτας, Κέρκυρας, το Θέατρο Διαδρομή, τη Νέα Ελληνική Σκηνή, το Θέατρο Δίπυλον, το Αβίστα θέατρο, το Μέγαρο Μουσικής Αθηνών.
Κατοικεί στην Νέα Σμύρνη.

Βραβεύσεις

Το 2002 τιμήθηκε με το Βραβείο Κάρολος Κουν για την ερμηνεία του στους Εκτελεστές του Γ. Σκούρτη, σε σκηνοθεσία Μ. Κουγιουμτζή στο Θέατρο Τέχνης.
Ιδρυτικό στέλεχος της ομάδας Αvista, σκηνοθέτησε την παράσταση «Striptease»(Βραβείο Συνολικής Πρότασης και Σύλληψης για Θέαμα σε Δημόσιο Χώρο στο 3ο Διεθνές Φεστιβάλ Δρόμου 2011).
Διοργανώσεις Ε.Π.Σ. Φωκίδας 2006–07

Το πρωτάθλημα της Α΄Κατηγορίας Ε.Π.Σ. Φωκίδας της περιόδου 2006-07 ήταν το 22ο κατά σειρά, από την ίδρυση της Ένωσης και έγινε με τη συμμετοχή 12 ομάδων.
Τον τίτλο κατέκτησε ο Αστέρας Ιτέας, ο οποίος ανήλθε έτσι στο Περιφερειακό Πρωτάθλημα.
Ο Φωκικός αναδείχθηκε κυπελλούχος Φωκίδας για το 2007, συντρίβοντας στον Τελικό τον Αστέρα Ιτέας με 6-0!

Πρωταθλητές Β΄Φωκίδας

Το πρωτάθλημα διεξήχθη σε 2 ομίλους και τους τίτλους μαζί με την άνοδο στην Α΄κατηγορία, κέρδισαν ο ΑΠΟ Άνω Αγόριανη και η Θύελλα Αγίων Πάντων.
1412 Λαγκρυλά

Φυσικά χαρακτηριστικά

Τα φυσικά χαρακτηριστικά του Λαγκρυλά είναι άγνωστα.